Oficialusis leidinys L 213 , 23/08/2003 p. 0003 - 0006



Komisijos reglamentas (EB) Nr. 1486/2003 2003 m. rugpjūčio 22 d. nustatantis Komisijos patikrinimų civilinės aviacijos saugumo srityje tvarką (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles [1], ypač į jo 7 straipsnio 2 dalį, kadangi: (1) Siekdama stebėti, kaip valstybės narės įgyvendina Reglamentą (EB) Nr. 2320/2002, Komisija turėtų vykdyti patikrinimus, prasidėsiančius praėjus šešiems mėnesiams po to reglamento įsigaliojimo. Organizuoti patikrinimus prižiūrint Komisijai reikia nacionalinių civilinės aviacijos kokybės kontrolės programų veiksmingumui tikrinti. (2) Komisija turėtų suderinti su valstybėmis narėmis Komisijos patikrinimų tvarkaraštį ir rengimą. Į jos patikrinimų grupes turėtų patekti kvalifikuoti nacionaliniai auditoriai, kuriuos siunčia valstybės narės. (3) Komisijos patikrinimai turėtų būti atliekami nustatyta tvarka, įskaitant standartinę metodologiją. (4) Jautri informacija, susijusi su patikrinimais, turėtų būti laikoma slapta informacija. (5) Komisija turėtų atsižvelgti į valstybių narių veiklos veiksmingumą ir patikrinti tarpvyriausybinių organizacijų veiklą, procedūras, mokymo programas ir pajėgumus, kad būtų kuo veiksmingiau panaudojamos techninės žinios bei ištekliai ir, kur tik įmanoma, civilinės aviacijos srityje būtų taikoma suderinta bendradarbiavimo metodika. (6) Šiame reglamente numatytos priemonės atitinka Reglamento (EB) Nr. 2320/2002 9 straipsnio 1 dalimi įkurto komiteto nuomonę, PRIĖMĖ ŠĮ REGLAMENTĄ: I SKYRIUS OBJEKTAS IR APIBRĖŽIMAI 1 straipsnis Subjektas Šis reglamentas nustato Komisijos patikrinimų, skirtų stebėti, kaip valstybės narės įgyvendina Reglamentą (EB) Nr. 2320/2002, vykdymo kiekvienoje valstybėje narėje ir kiekviename atskirame oro uoste tvarką. Patikrinimai vykdomi viešai, veiksmingai, suderintai ir nuosekliai. 2 straipsnis Apibrėžimai Šiame reglamente taikomi tokie apibrėžimai: 1) "tinkama institucija" - tai valstybės narės pagal Reglamento (EB) Nr. 2320/2002 5 straipsnio 2 dalį paskirta nacionalinė institucija; 2) "Komisijos patikrinimas" - tai Komisijos inspektorių atliekamas esamų kokybės kontrolės ir civilinės aviacijos saugumo priemonių, procedūrų ir struktūrų tikrinimas siekiant nustatyti, kaip laikomasi Reglamento (EB) Nr. 2320/2002; 3) "Komisijos inspektorius" - tai Komisijos pasamdytas atitinkamos kvalifikacijos asmuo arba nacionalinis auditorius, Komisijos paskirtas civilinės aviacijos saugumo patikrinimams vykdyti; 4) "Komitetas" - tai Reglamento (EB) Nr. 2320/2002 9 straipsnio 1 dalimi įkurtas komitetas; 5) "trūkumas" - tai Reglamente (EB) Nr. 2320/2002 nustatytų reikalavimų nesilaikymas; 6) "nacionalinis auditorius" - tai valstybės narės pasamdytas asmuo, turintis civilinės aviacijos saugumo auditoriaus kvalifikaciją pagal Komisijos reglamento (EB) Nr. 1217/2003 [2] 10 straipsnį; 7) "bandymas" - tai aviacijos saugumo priemonių išbandymas, kai imituojamas bandymas atlikti neteisėtą veiksmą, siekiant patikrinti esamų saugumo priemonių vykdymo veiksmingumą. II SKYRIUS BENDRIEJI REIKALAVIMAI 3 straipsnis Valstybių narių bendradarbiavimas 1. Nepažeidžiant Komisijos pareigų, valstybės narės bendradarbiauja su Komisija vykdant jos patikrinimų užduotis. Toks bendradarbiavimas turi būti veiksmingas pasirengimo, kontrolės ir atskaitomybės etapuose. 2. Valstybės narės imasi visų būtinų priemonių užtikrinti, kad pranešimas apie patikrinimus liktų konfidencialus, kad nebūtų pakenkta tikrinimo procesui. 4 straipsnis Komisijos įgaliojimų vykdymas 1. Kiekviena valstybė narė užtikrina, kad Komisijos inspektoriai galėtų vykdyti savo įgaliojimus tikrinti tinkamos institucijos pagal Reglamentą (EB) Nr. 2320/2002 ir bet kokio kito subjekto pagal tą reglamentą vykdomą civilinės aviacijos saugumo veiklą. 2. Kiekviena valstybė narė užtikrina, kad, pareikalavus, Komisijos inspektoriai galėtų gauti dokumentaciją apie: a) nacionalinę civilinės aviacijos saugumo programą, įskaitant nacionalinę civilinės aviacijos saugumo mokymo programą; b) nacionalinę civilinės aviacijos saugumo kokybės kontrolės programą; c) nustatytas oro uostų ir oro vežėjų saugumo programas; d) Reglamento (EB) Nr. 2320/2002 7 straipsnio 1 dalyje nurodyto audito rezultatus. 3. Komisijos inspektoriams susidūrus su sunkumais vykdant savo pareigas, atitinkamos valstybės narės bet kokiomis jų turimomis teisinėmis priemonėmis padeda Komisijai iki galo atlikti savo užduotį. 5 straipsnis Nacionalinių auditorių dalyvavimas Komisijos patikrinimuose 1. Valstybės narės pasiūlo Komisijai nacionalinius auditorius, kurie gali dalyvauti Komisijos patikrinimuose ir susijusiuose parengiamuosiuose ir atskaitomybės etapuose. 2. Nacionalinis auditorius negali dalyvauti Komisijos patikrinimuose toje valstybėje narėje, kurioje jis dirba. 3. Valstybės narės pateikia Komisijai nacionalinių auditorių, kuriuos Komisija gali pakviesti dalyvauti Komisijos patikrinimuose, sąrašą. Toks sąrašas atnaujinamas bent iki kiekvienų metų birželio pabaigos, o pirmą kartą - per du mėnesius po šio Reglamento įsigaliojimo. 4. Komisija pateikia šio straipsnio 3 dalyje nurodytus sąrašus Komitetui. 5. Komisija, ne vėliau kaip prieš du mėnesius iki numatytos Komisijos tikrinimo pradžios, pareikalauja iš atitinkamos institucijos informacijos apie nacionalinius auditorius, kurie gali atlikti tą patikrinimą. 6. Nacionalinių auditorių dalyvavimo Komisijos patikrinimuose išlaidas pagal Bendrijos taisykles padengia Komisija. 6 straipsnis Komisijos inspektorių kvalifikacijos kriterijai 1. Tam, kad būtų tinkami Komisijos patikrinimai, Komisijos inspektoriai turi sėkmingai užbaigti mokymo kursus. Mokymas turi: a) būti akredituotas Komisijos; b) būti pradinis ir periodinis; c) užtikrinti pakankamą kvalifikaciją, kad būtų galima tikrinti, ar saugumo priemonės įgyvendinamos pagal Reglamentą (EB) Nr. 2320/2002. 2. Komisija užtikrina, kad Komisijos inspektoriai atitiktų šio straipsnio 1 dalyje nustatytus kriterijus ir turėtų pakankamai teorinės ir praktinės patirties. III SKYRIUS KOMISIJOS PATIKRINIMŲ VYKDYMO TVARKA 7 straipsnis Pranešimas apie patikrinimus 1. Komisija praneša apie patikrinimą tinkamai institucijai, kurios teritorijoje ketinama vykdyti patikrinimą, ne vėliau kaip prieš du mėnesius. 2. Kai ketinama tikrinti oro uostą, Komisija atitinkamai informuoja tinkamą instituciją. 3. Pranešdama apie patikrinimą tinkamai institucijai Komisija perduoda priešinspekcinį klausimyną, kurį turi užpildyti tinkama institucija, ir prašymą pateikti 4 straipsnio 2 dalyje išvardytus dokumentus. Užpildytas klausimynas ir prašomi dokumentai pateikiami Komisijai per šešias savaites iki pranešimo apie patikrinimą gavimo. 8 straipsnis Patikrinimų parengimas 1. Komisijos inspektoriai imasi parengiamųjų veiksmų patikrinimo veiksmingumui, tikslumui ir nuoseklumui užtikrinti. 2. Komisija pateikia tinkamai institucijai Komisijos inspektorių, paskirtų atlikti patikrinimą, pavardes ir kitą reikalingą informaciją. 3. Kiekvienam patikrinimui tinkama institucija paskiria koordinatorių, kuris sutvarko praktinius reikalus, susijusius su planuojama patikrinimo veikla. 9 straipsnis Patikrinimų vykdymas 1. Tikrinant Reglamente (EB) Nr. 2320/2002 nustatytų civilinės aviacijos saugumo reikalavimų laikymąsi taikoma standartinė metodika. 2. Valstybės narės užtikrina, kad Komisijos inspektoriai visą patikrinimo laiką būtų lydimi. 3. Komisijos inspektoriai turi nešioti asmens tapatybę patvirtinantį dokumentą, leidžiantį vykdyti patikrinimus Komisijos vardu, ir oro uosto tapatybės nustatymo kortelę, leidžiančią patekti į patikrinimui reikalingas zonas. 4. Bandymai atliekami tik iš anksto pranešus ir gavus pritarimą, glaudžiai bendradarbiaujant su institucija, kad būtų užtikrintas jų saugumas, sauga ir veiksmingumas. 5. Nepažeidžiant 10 straipsnio, Komisijos inspektoriai, kai taikytina ir įmanoma, vietoje pateikia neoficialią žodinę savo išvadų suvestinę. Bet kuriuo atveju tinkama institucija nedelsiant informuojama apie Komisijos patikrinime nustatytus rimtus trūkumus. 10 straipsnis Patikrinimo ataskaita 1. Per šešias savaites po patikrinimo pabaigos Komisijai ir tinkamai institucijai pateikiama patikrinimo ataskaita. Atitinkama institucija perduoda atitinkamas išvadas tikrintiems subjektams. 2. Ataskaitoje nurodomos patikrinimo išvados ir trūkumai. Ataskaitoje gali būti pateikiamos rekomendacijos dėl ištaisymo priemonių. 3. Vertinant, kaip laikomasi Reglamento (EB) Nr. 2320/2002, taikoma tokia klasifikacija: a) visiškai atitinka; b) atitinka, tačiau pageidautini patobulinimai; c) neatitinka (yra nežymių trūkumų); d) neatitinka (yra rimtų trūkumų); e) netaikytina; f) nepatvirtinta. 11 straipsnis Tinkamos institucijos atsakymas Per tris mėnesius po patikrinimo ataskaitos išsiuntimo atitinkama institucija raštu pateikia Komisijai atsakymą į ataskaitą, kurioje: a) aptariamos išvados ir rekomendacijos; b) pateikiamas veiksmų planas, kuriame nurodomi bet kokių nustatytų trūkumų ištaisymo veiksmai ir galutiniai terminai. Kai patikrinimo ataskaitoje nenustatyta jokių trūkumų, atsakymas nereikalingas. 12 straipsnis Komisijos veiksmai Jei yra trūkumų, gavusi tinkamos institucijos atsakymą, Komisija gali imtis bet kokių iš toliau nurodytų priemonių: a) pateikti komentarus tinkamai institucijai arba pareikalauti papildomų paaiškinimų visam ar daliai atsakymo patikslinti; b) atlikti tęstinį tyrimą, skirtą patikrinti, kaip vykdomos ištaisymo priemonės; apie tokį tęstinį tyrimą pranešama ne vėliau kaip prieš dvi savaites; c) pradėti pažeidimų procedūrą atitinkamos valstybės narės atžvilgiu. IV SKYRIUS BAIGIAMOSIOS IR BENDROSIOS NUOSTATOS 13 straipsnis Jautri informacija Nepažeisdama Reglamento (EB) Nr. 2320/2002 8 straipsnio, Komisija laiko jautrią su patikrinimu susijusią medžiagą slapta informacija. 14 straipsnis Komisijos patikrinimo programa 1. Komisija prašo Komiteto rekomendacijų dėl patikrinimo programos įgyvendinimo prioritetų. 2. Komisija reguliariai informuoja Komitetą apie savo patikrinimo programos įgyvendinimą ir įvertinimo rezultatus. 15 straipsnis Tinkamų institucijų informavimas apie rimtus trūkumus Jei patikrinime aptinkamas rimtas trūkumas, kuris laikomas turinčiu didelę įtaką bendram civilinės aviacijos saugumo lygiui Bendrijoje, Komisija nedelsdama informuoja tinkamas institucijas. 16 straipsnis Koordinavimas su tarpvyriausybinėmis organizacijomis Planuodama savo patikrinimo programą Komisija atsižvelgia į tarpvyriausybinių organizacijų planuojamus arba neseniai atliktus saugumo auditus, kad būtų užtikrintas bendras įvairių saugumo patikrinimo ir audito veiklos veiksmingumas. 17 straipsnis Peržiūrėjimas Iki 2005 m. liepos 31 d. ir reguliariai po to Komisija peržiūri savo patikrinimų sistemą, visų pirma, tos sistemos veiksmingumą ir jos suderinamumą su tarpvyriausybinių organizacijų veikla šioje srityje. 18 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugpjūčio 22 d. Komisijos vardu Loyola De Palacio Pirmininko pavaduotoja [1] OL L 355, 2002 12 30, p. 1. [2] OL L 169, 2003 7 8, p. 44. --------------------------------------------------